open-index/open-wikipedia-markdown huggingface dataset:
OKQ8

**OK-Q8 AB** on ruotsalainen huoltoasemayritys, joka aloitti toimintansa vuonna 1999. Huoltoasemaketjun pääkonttori sijaitsee Tukholmassa. Huoltoasemaketju käyttää Kuwait Petroleum Corporationin polttoainetta. OKQ8-huoltoasemat tarjoavat yhteensä kahdeksaa erilaista polttoainetta ja niitä on ainoastaan Ruotsissa, jossa niitä on yhteensä 800 kappaletta. Monet OKQ8-huoltoasemat tarjoavat myös autonpesua ja korjauspalvelua normaalin tankkauspisteen tai myymälätilan lisäksi.


Tiedosto:OK Q8 station in Johanneshov spring 2008-1.jpg|OKQ8-huoltoasema Johanneshovissa.
Tiedosto:OKQ8 Skarphagen.JPG|OKQ8 Norrköpingissä.
Issad

**Issad** () on kylä ja maalaiskunta Leningradin alueen Olhavan piirissä Venäjällä. Se sijaitsee Olhavanjoen rannalla 20 kilometriä Olhavan kaupungista pohjoiseen. Kylän ohi kulkee M18-valtatie, josta haarautuu maantie Vologdaan. Kunnassa on 1700 asukasta (vuonna 2010).

Kylän nimi perustuu muinaisvenäläiseen ’kauppalaituria’ tarkoittavaan sanaan. 1500-luvun lopulla se oli kalastajakylä, jossa toimi myöhemmin hävitetty Kolminaisuuden luostari. Vuosina 1863–1867 Issadiin rakennettiin Konstantin Tonin suunnittelema venäläistyylinen Kolminaisuuden kirkko. Neuvostoaikana raunioitunutta rakennusta ollaan nykyään restauroimassa.

Issadin kuntaan kuuluu keskuskylän lisäksi 15 asutuskeskusta: Babino, Belyje Kresty, Berezje, Gljadkovo, Gortšakovštšina, Juškovo, Kustkovo, Nemjatovo-1, Nemjatovo-2, Poljaša, Ves', Zlatyn, posjolok Retšnikov ja Volhovskije plitnyje razrabotki. Kunnassa toimii maatalousyritys, kivilouhimo, puunhankinta- ja rakennusyritys. Palveluja ovat lastentarha, peruskoulu, kulttuuritalo ja kaksi ensiapuasemaa. Nähtävyyksiin kuuluvat Laatokan kanavan muistomerkit (”punainen ja valkoinen majakka”) Nemjatovon kylässä.

## Lähteet

## Aiheesta muualla
* Issadin kunnan sivusto
Kris Humphries

**Kris Nathan Humphries** (s. 6. helmikuuta 1985, Minneapolis, Minnesota) on yhdysvaltalainen koripalloilija, pelipaikaltaan iso laitahyökkääjä. Hän pelaa tällä hetkellä NBA-liigan Atlanta Hawksissa.

## Ammattilaisura

Kotiosavaltionsa Minnesotan yliopistossa pelannut Humphries varattiin vuoden  ensimmäisellä kierroksella, 14. pelaajana. Humphries on ollut lyhyehköllä urallaan jo osana kolmessa eri vaihtokaupassa. Lopullisen läpimurtonsa hän suoritti vasta kaudella 2010–11, pelatessaan Brooklyn Netsissä (silloiselta nimeltään New Jersey Nets).

Humphries teki joulukuussa 2011, ennen työsulun takia typistetyn kauden alkua yhden vuoden sopimuksen Netsin kanssa, arvoltaan kahdeksan miljoonaa dollaria. 

## Yksityiselämä
Humphries avioitui tositv-esiintyjän Kim Kardashianin kanssa 20. elokuuta 2011. Parin avioliitto päättyi kuitenkin jo 72 päivää myöhemmin, Kardashianin haettua avioeroa.

## Lähteet
Brioni

**Brioni** on italialainen vaateyhtiö, joka on erikoistunut korkealaatuisiin käsin tehtyihin miesten pukuihin. Brionin perustivat vuonna 1945 Nazareno Fonticoli ja Gaetano Savini. Nimen yhtiölleen perustajat ottivat Adrianmerellä sijaitsevasta Brioni-saaristosta, koska paikka tunnettiin tuohon aikaan ylellisenä lomakohteena.

Brionin vaatetehdas sijaitsee Abruzzossa, Keski-Italiassa. Yhtiön tunnetuin tuote on mittatilauksena korkealaatuisesta kankaasta tehdyt puvut, joiden hinta on yleensä 3&nbsp;000 ja 36&nbsp;000 euron väliltä. Yhden puvun tekoon käytetään vähintään 30–35 tuntia, ja asiakas voi valita yli 5&nbsp;000 erilaisen kankaan väliltä. Brionin asiakaskuntaan on kuulunut useita rikkaita, kuuluisia ja vaikutusvaltaisia miehiä presidenteistä tähtinäyttelijöihin.

Pukujen lisäksi Brioni valmistaa muun muassa paitoja, solmioita ja naisten vaatteita. Yhtiön liikevaihto vuonna 2006 oli 180 milj.&nbsp;€.

*[[Kauppalehti]] Optio 3/2012* sijoitti Brionin sijaluvulle 3 listallaan ”101 vaikuttavinta miestenvaatevalmistajaa”.

## Lähteet

## Aiheesta muualla
* Brioni.com
Kiselnja

**Kiselnja** () on kylä ja maalaiskunta Leningradin alueen Olhavan piirissä Venäjällä. Se sijaitsee Pietarista Murmanskiin johtavan M18-valtatien varrella 15 kilometriä Olhavasta luoteeseen. Kunnassa on 2300 asukasta (vuonna 2010).

Kylän vieressä sijainnut Peskin pogosta mainitaan ensimmäisen kerran Novgorodin Vatjan viidenneksen verokirjassa vuonna 1499/1500. Vuosina 1903–1906 rakennettiin kivinen Theodor Stratilatin kirkko. Neuvostoaikana vaurioitunut rakennus toimii nykyään jälleen kirkkona.

Kuntaan kuuluu 21 asutuskeskusta sekä Pupyševon ja Purovon puutarhapalsta-alueet. Tärkeimmät elinkeinot ovat maatalous sekä maantien yhteyteen syntyneet palvelut. Kiselnjassa toimii lastentarha, keskikoulu, kulttuuritalo, kirjasto, poliklinikka sekä vuonna 2008 avattu mielisairaala.

## Lähteet

## Aiheesta muualla
* Kiselnjan kunnan sivusto  
* Kiselnja Leningradin alueen kulttuuri -tietosanakirjassa
Giuseppe Giudice

**Giuseppe Giudice** (s. 10. syyskuuta 1956 Sala Consilina) on italialainen roomalaiskatolinen piispa. Hänet vihittiin papiksi 27. syyskuuta 1986 ja nimitettiin Nocera Inferiore-Sarnon hiippakunnan piispaksi 24. maaliskuuta 2011. Piispaksi vihkiminen seurasi 13. toukokuuta. Pääkonsekraattorina toimi Agostino Vallini, jota avustivat Angelo Spinillo ja Gioacchino Illiano.

## Lähteet
Ammunnan maailmancup 2012

**Ammunnan maailmancupin 2012** järjestää Kansainvälinen Ampumaurheiluliitto (ISSF) ja siinä kilpaillaan viidessä osakilpailussa ja kahdessa finaalissa. Maailmancupin osakilpailun kilpailupaikkoina toimivat Lonato, Lontoo, Milano,München ja Tucson. Lisäksi osakilpailu piti järjestää Pekingissä, Kiinassa, mutta uudet rajoitukset estävät sen pitämisen. Maailmancupin finaalit ammutaan haulikkolajeissa Mariborissa ja pistooli- että kiväärilajeissa Bangkokissä. Finaaleihin osallistumisoikeuden saavat lajin edellisen vuoden maailmancupin finaalin voittaja, olympiamitalistit sekä maailmancupissa menestyneet ampujat.

## Aikataulu

## Mitalistit
### Miesten pistooli

### Naisten pistooli

### Miesten kivääri

### Naiset kivääri

### Miesten haulikko

### Naisten haulikko

## Maailmanennätykset
Maailmancupissa syntyneet uudet ja sivuavat maailmanennätykset:

## Lähteet
*
*
*
*
*
*
*
*

### Viitteet
Víctor Turcios

**Victor Samuel Turcios Pacheco** (s. 13. huhtikuuta 1988, La Union, El Salvador) on elsalvadorilainen jalkapalloilija, pelipaikaltaan keskikenttäpelaaja. Hän edustaa tällä hetkellä Veikkausliigaa pelaavaa Rovaniemen Palloseuraa.

Turcios on tehnyt maajoukkuedebyyttinsä lokakuussa 2007 ottelussa Costa Ricaa vastaan. Tähän asti ainoan maajoukkuemaalinsa hän teki neljä vuotta myöhemmin, MM-karsintaottelussa Caymansaaria vastaan. Maajoukkueessa hän pelaa yleensä keskuspuolustajana.

Rovaniemen Palloseura solmi Turciosin kanssa keväällä 2012 kolmivuotisen sopimuksen, joka kestää vuoteen 2014 saakka. Tammikuussa 2014 RoPS ilmoitti, että Victor Turciosin sopimus on purettu yhteisymmärryksessä. Turcios pelaa vuonna 2014 Alianza F.C.:ssä El Salvadorissa.

## Lähteet
Pääsiäislaulu

**Pääsiäislaulu** on laulu, jonka sanoitukset liittyvät aiheeltaan pääsiäiseen. Pääsiäislaulut voidaan jakaa karkeasti kahteen kategoriaan uskonnollisiin ja ei-uskonnollisiin lauluihin. Ei-uskonnollisilla pääsiäislauluilla ei ole samanlaisia pitkiä perinteitä, kuin esimerkiksi joululauluilla. Pääsiäislauluja lauletaan ja opetellaan laulamaan kouluissa ja päivähoitopaikoissa pääsiäisen aikaan. Pääsiäislaulut liittyvät myös trulliperinteeseen. Vielä 80-90-luvun vaihteessa Keski-Pohjanmaan trullit lauloivat pääsiäislauluja virpomisen sijaan. Joissakin osissa Suomea trullit laulavat vielä nykyäänkin.

## Ei-uskonnollisia pääsiäislauluja:
* Aika monta noitaa
* Kukkoni kuoli
* Mummon kanat
* Pupuperhe
Rob Smedley

**Rob Smedley** (s. 28. marraskuuta 1973 Middlesbrough) on englantilainen insinööri, joka työskentelee Formula 1 -sarjan Williams -tallin auton kehityksestä vastaavana insinöörinä. 

Aiemmin hän toimi kahdeksan kauden ajan Scuderia Ferrari -tallissa Felipe Massan kisainsinöörinä.

## Ura Formula 1 -sarjassa

Smedley aloitti F1:n parissa vuonna 2001, työskennellen Jordan Grand Prix -tallissa. Ferrarille hän siirtyi kauden 2003 lopulla. Smedley tunnetaan F1-piireissä erityisesti hänen ja Massan kilpailujen aikana käymästä värikkäästä radiokeskustelusta.

Massan loukkaannuttua vuoden 2009 Unkarin GP:n aika-ajoissa ja oltua sivussa loppukauden, Smedley toimi hänen korvaajiensa Luca Badoerin ja Giancarlo Fisichellan kisainsinöörinä.

Kauden 2013 jälkeen Smedley ja Massa siirtyivät kumpikin Ferrarilta Williams-talliin, jossa Massan kisainsinööriksi nimettiin Andrew Murdoch, Smedleyn saadessa roolin auton kehityksestä vastaavana insinöörinä. Marraskuussa 2018 ilmoitettiin, että Smedleyn ja Williamsin yhteistyö päättyy Smedleyn siirtyessä pois F1-sarjasta kauden  jälkeen.

## Muuta
Smedley ja hänen vaimonsa ovat toimineet lapsensa kuoleman jälkeen vuodesta 2007 lähtien hyväntekeväisyysjärjestö SANDS:issa (Stillbirth And Neonatal Death Society), joka tukee kohtukuoleman kohdanneita vanhempia. Vuonna 2009 Smedley sai Teessiden yliopistolta kunniatohtorin arvonimen Doctor of Professional Studies ().

## Lähteet
Angelo Spinillo

**Angelo Spinillo** (s. 1. toukokuuta 1951) on italialainen roomalaiskatolinen piispa. Hänet vihki papiksi Umberto Luciano Altomare 15. heinäkuuta 1978, ja hänet nimitettiin Teggiano-Policastron hiippakunnan piispaksi 18. maaliskuuta 2000. Piispaksi vihkiminen seurasi 13. toukokuuta. Pääkonsekraattorina toimi Michele Giordano, jota avustivat Gerardo Pierro ja Francesco Pio Tamburrino.

15. tammikuuta 2011 Spinillo sai nimityksen Aversan piispaksi, jonka virkaan hänet asetettiin 19. helmikuuta.

## Lähteet
Antonio Lanza

**Antonio Lanza** (18. maaliskuuta 1905 – 23. kesäkuuta 1950) oli italialainen roomalaiskatolinen arkkipiispa. Hänet vihittiin papiksi 16. huhtikuuta 1927 ja nimitettiin Reggio Calabrian arkkihiippakunnan sekä Bovan hiippakunnan johtoon 12. toukokuuta 1943. Piispaksi vihkiminen seurasi 29. kesäkuuta. Pääkonsekraattorina toimi Raffaele Carlo Rossi, jota avustivat Luigi Traglia ja Demetrio Moscato.

Lanza kuoli 45-vuotiaana virassa.

## Lähteet
Pöytävuori (Etelä-Afrikka)

**Pöytävuori** (, ) on pöytävuori Kapkaupungin liepeillä Etelä-Afrikassa. Se on noin kolme kilometriä leveä. Vuoren huipulla on välillä orografinen pilvi, jota kutsutaan yleisesti ”pöytäliinaksi”.

Pöytävuori alkoi muodostua noin 700 miljoonaa vuotta sitten. Vuori oli 160–300 miljoonaa vuotta sitten pinnan alla, mutta se alkoi työntäytyä ylemmäs noin 70 miljoonaa vuotta sitten. Vuoren eräänlaiset huiput ovat kolmiomainen Devil’s Peak ja leijonan muotoinen Lion’s Head sekä vanha merkinantopaikka Signal Hill. Korkein kohta on kuitenkin Maclear’s Beacon 1&nbsp;086 metrissä.

Pöytävuorelle rakennettiin köysirata vuonna 1929. Nykyinen on tehty vuonna 1997. Se on suosittu turistikohde. Vuorella kasvaa yli 1&nbsp;400 kasvilajia, muun muassa 250 eri tuhatkaunolajia. Monet kasvit ovat endeemisiä, eli niitä ei esiinny missään muualla. Myös eläinlajisto on runsas ja vaihteleva. Tyypillinen eläin Pöytävuorella on kalliotamaani. Vuorelle on levinnyt myös eläintarhakarkureiden jälkeläisinä Himalajan vuorivuohia. Alueen leijonat on tapettu sukupuuttoon 1800-luvun alussa. Alue on nykyisin osa Pöytävuoren kansallispuistoa.

## Lähteet

## Aiheesta muualla
Vittorio Luigi Mondello

**Vittorio Luigi Mondello** (s. 21. lokakuuta 1937 Messina) on italialainen roomalaiskatolinen arkkipiispa. Hänet vihittiin papiksi Messinan arkkihiippakuntaan 21. kesäkuuta 1960 ja nimitettiin sen vihkipiispaksi sekä Carcabian titulaaripiispaksi 10. joulukuuta 1977. Piispaksi vihkiminen seurasi 21. tammikuuta 1978. Pääkonsekraattorina toimi Salvatore Pappalardo, jota avustivat Francesco Fasola ja Ignazio Cannavò.

Mondello sai 30. heinäkuuta 1983 nimityksen Caltagironen piispaksi ja 28. heinäkuuta 1990 Reggio Calabria-Bovan arkkipiispaksi. Hän jäi eläkkeelle 13. heinäkuuta 2013.

## Lähteet
Vincenzo Manzella

**Vincenzo Manzella** (s. 16. marraskuuta 1942) on italialainen roomalaiskatolinen piispa. Hänet vihittiin papiksi Palermon arkkihiippakuntaan 1. heinäkuuta 1967 ja nimitettiin Caltagironen hiippakunnan piispaksi 30. huhtikuuta 1991. Piispaksi vihkiminen seurasi 29. kesäkuuta. Pääkonsekraattorina toimi Salvatore Pappalardo, jota avustivat Vittorio Luigi Mondello ja Giuseppe Costanzo.

17. syyskuuta 2009 Manzella sai nimityksen Cefalùn piispaksi.

## Lähteet
Brijuni

**Brijuni** () on Kroatialle kuuluva saaristo Adrianmerellä. Saaristoon kuuluu 14 saarta, ja niiden yhteenlaskettu pinta-ala on 7,3 neliökilometriä. Suurimmat saaret ovat Veliki Brijun (5,6&nbsp;km2) ja Mali Brijun (1,1&nbsp;km2). Muut saaret ovat Krasnica eli Vanga, Svceti Jerolim, Kozada eli Kotež, Gaz, Vrsar eli Orzera, Galija, Pusti eli Madona, Obljak eli Okrugljak, Grunj eli Grongera, Šupin, Šupinić ja Sveti Marko. Saaristo on tunnettu lomakohde, ja se kuuluu Brijunin kansallispuistoon.

Saarilla on ollut asutusta jo antiikin Rooman aikoina. Vuosien 1918 ja 1945 välillä saaret kuuluivat Italialle.

## Lähteet
*Naklada Naprijed, *The Croatian Adriatic Tourist Guide*, s. 58, Zagreb (1999), 

### Viitteet

## Aiheesta muualla
Saverio Gerbino

**Saverio Gerbino** (23. helmikuuta 1814 Caltagirone – 16. maaliskuuta 1898) oli italialainen roomalaiskatolinen piispa. Hänet vihittiin papiksi 24. syyskuuta 1836 ja nimitettiin Piazza Armerinan hiippakunnan piispaksi 23. helmikuuta 1872. Piispaksi konsekroinnin suoritti 10. maaliskuuta Luigi Natoli.

Gerbino sai 14. maaliskuuta 1887 nimityksen Caltagironen piispaksi, jona hän toimi kuolemaansa saakka.

## Lähteet
Michele Pennisi

**Michele Pennisi** (s. 23. marraskuuta 1946) on italialainen roomalaiskatolinen arkkipiispa. Hänet vihki papiksi Caltagironen hiippakuntaan Carmelo Canzonieri 9. syyskuuta 1972. Hänet nimitettiin 12. huhtikuuta 2002 Piazza Armerinan hiippakunnan johtoon, ja piispaksi konsekroinnin suoritti 3. heinäkuuta Salvatore De Giorgi, jota avustivat Salvatore Pappalardo ja Paolo Romeo.

8. helmikuuta 2013 Pennisi sai nimityksen Monrealen arkkipiispaksi.

## Lähteet
Kevin James

**Kevin George Knipfing** (s. 26. huhtikuuta 1965 Mineola, New York, Yhdysvallat) on paremmin taiteilijanimellä **Kevin James** tunnettu yhdysvaltalainen näyttelijä, koomikko, käsikirjoittaja ja tuottaja.

James alkoi tehdä stand up -komiikkaa vuonna 1989, jolloin hän debytoi New Yorkissa. Vuonna 2005 hän teki elokuvadebyyttinsä elokuvassa *[[Hitch – Lemmentohtori]]*, jossa hän esitti Albertia. Jamesin tunnetuin rooli on CBS:n *[[Kellarin kunkku]]* televisiosarjassa, jossa hän esittää Doug Heffernania. Vuonna 2016 hän esittää pääosa CBS:n *[[Kevin Can Wait]]* sarjassa.

## Valikoitu filmografia
* *[[Hitch – Lemmentohtori]]* (2005)
* *[[Grilled – lihakauppiaat liemessä]]* (2006)
* *[[Barnyard]]* (2006)
* *[[Voitte suudella sulhasta]]* (2007)
* *[[Ostarikyttä]]* (2009)
* *[[Oikeesti aikuiset]]* (2010)
* *[[The Dilemma]]* (2011)
* *[[Here Comes The Boom]]* (2012)
* *[[Oikeesti aikuiset 2]]* (2013)
* *[[Ostarikyttä 2]]* (2015)

## Televisiosarjat
* *[[Kellarin kunkku]]*
* *[[Arli$$]]*
* *[[Tohtori Becker]]*
* *[[Martial Law]]*
* *[[Kaikki rakastavat Raymondia]]*
* *[[Bill Cosby Show]]*

## Yksityiselämä
James avioitui näyttelijä Steffiana de la Cruzin kanssa vuonna 2004. Heillä on neljä lasta: kolme tytärtä ja yksi poika. James on näyttelijä Gary Valentinen pikkuveli.

## Lähteet

## Aiheesta muualla

* Kevin Jamesin kotisivut 
*
ASP.NET

**ASP.NET** on Microsoftin kehittämä ja markkinoima web-ohjelmistokehys. Sen avulla ohjelmoijat voivat rakentaa dynaamisia web-sivuja, web-ohjelmia ja web-palveluja. Sen ensimmäinen versio julkaistiin tammikuussa 2002 yhdessä .NET Frameworkin version 1.0 kanssa. Versio 4.5 julkaistiin elokuussa 2012.

ASP.NET on MicrosoftinActive Server Pages (ASP) -teknologian seuraaja. ASP.NET on rakennettu Common Language Runtimen (CLR) päälle, jolloin ohjelmoija voi kirjoittaa ASP.NET-koodia millä tahansa tuetulla .NET-kielellä. ASP.NET SOAP -lisäkehyksen avulla voidaan ASP.NET-komponenttien avulla prosessoida SOAP-viestejä.
Maria do Couto Maia-Lopes

**Maria do Couto Maia-Lopes** (24. lokakuuta 1890 – 25. heinäkuuta 2005) oli portugalilainen henkilö. Hän syntyi Grijóssa, Vila Nova de Gaiassa lähellä Porton kaupunkia. Hän kuoli 114 vuoden ja 274 päivän iässä ollen toiseksi vanhimmaksi elänyt portugalilainen. Häntä vanhemmaksi on elänyt vain Maria de Jesus, joka kuoli 115 vuoden ja 114 päivän iässä vuonna 2009.
Orvar Trolle

**Nils Orvar Trolle** (4. huhtikuuta 1900 Malmö &ndash; 7. maaliskuuta 1971 Blikstrop) oli ruotsalainen uimari ja olympiamitalisti. Hän edusti seuratasolla Malmö SS:ää ja myöhemmin SoIK Hellasia.

Trolle osallistui olympialaisiin ensimmäistä kertaa Antwerpenissa 1920, jossa hän pääsi 100 metrin vapaauinnissa välieriin saakka ja ui myös maansa neljänneksi sijoittuneessa 4 × 200 metrin vapaauintiviestijoukkueessa. Hän jäi Pariisin olympialaisissa 1924 vain kahden sekunnin kymmenyksen päähän finaalipaikasta 100 metrin henkilökohtaisessa vapaauinnissa, mutta sai viestistä olympiapronssia.

## Lähteet
Kulturkampf

**Kulturkampf**  ('kulttuuritaisto') on saksankielinen termi, joka viittaa Saksan pyrkimyksiin sekularisaation ja katolisen kirkon vaikutuksen suhteen. Nämä pyrkimykset ajalle 1871–1878 pani alulle Preussin silloinen pääministeri Otto von Bismarck.

Kulturkampf ei ulottunut muihin silloisiin saksalaisvaltioihin, esimerkiksi Baijeriin. Tutkija Michael B. Gross sanoo: "Hyökkäys kirkkoa vastaan sisälsi joukon preussilaisia, diskriminoivia lakeja, jotka saivat katoliset tuntemaan itsensä vainotuiksi pääasiallisen protestanttisessa valtiossa". Jesuiitat, fransiskaanit, dominikaanit ja muut veljeskunnat karkotettiin kaksikymmenvuotisen jesuiittojen ja munkkien vastaisen hysterian huipentuessa.

## Lähteet

## Kirjallisuutta
* Blackbourn, David. *Marpingen: Apparitions of the Virgin Mary in Nineteenth-Century Germany* (Oxford, 1993)
* Gross, Michael B. *The War against Catholicism: Liberalism and the Anti-Catholic Imagination in Nineteenth-Century Germany* (2005)
* Hope, Nicholas,  "Prussian Protestantism," in Philip G. Dwyer, ed. *Modern Prussian History: 1830-1947* (2001) pp.&nbsp;188–208
*Lamberti, Marjorie.  "Religious conflicts and German national identity in Prussia, 1866-1914," in Philip G. Dwyer, ed. *Modern Prussian History: 1830-1947* (2001) pp.&nbsp;169–187
* Ronald J. Ross, *The failure of Bismarck's Kulturkampf: Catholicism and state power in imperial Germany, 1871-1887*, (Washington, D.C., 1998)
Thomas January

**Thomas Thurston "Tom" January** (8. tammikuuta 1886 Saint Louis &ndash; 25. tammikuuta 1957 Saint Louis) oli yhdysvaltalainen jalkapalloilija ja olympiamitalisti. Hän pelasi liberona.

January oli kapteenina Christian Brothers' Collegen joukkueessa, joka voitti hopeaa St. Louisin olympialaisissa 1904. Kyseisessä joukkueessa pelasivat myös Thomasin veljet Charles ja John. January pelasi collegensa joukkueessa myös amerikkalaista jalkapalloa. Hän meni vuonna 1911 naimisiin Margaret McCarthyn kanssa ja pari sai neljä lasta. 

## Lähteet

* Januaryn profiili sports-reference.com -sivustolla   

### Viitteet
Anne Karin Elstad

**Anne Karin Elstad** (19. tammikuuta 1938 Valsøyfjord, Norja – 4. huhtikuuta 2012 Oslo) oli norjalainen kirjailija. Häntä pidetään aikansa eräänä luetuimmista norjalaisista kirjailijoista.

Elstad saavutti nimeä trøndelagilaisen vuoristokylän elämästä 1800-luvulla kertovalla *Innhaug-folket* -kirjasarjallaan. Sarja alkoi hänen esikoisteoksellaan *Folket på Innhaug* (1976) ja muita osia olivat *Magret* (1977), *Nytt rotfeste* (1979) sekä *Veiene møtes* (1980). Romaani *Senere, Lena* (1982) toi kirjailijalle *Bokhandlerprisen* -kirjallisuuspalkinnon. Hän sai myös norjalaisen lukijapalkinnon paljon myydyistä kirjoistaan *Odel* (2003) ja *Hjem* (2006). Elstad julkaisi yhteensä 13 romaania. Hänen kirjojaan on käännetty lukuisille kielille ja yksinomaan Norjassa niitä on myyty yli kymmenen miljoonaa kappaletta.

## Lähteet
Charles January

**Charles James Hicks January, Jr.** (1. helmikuuta 1888 &ndash; 26. huhtikuuta 1970 Los Angeles) oli yhdysvaltalainen jalkapalloilija ja olympiamitalisti. 

January pelasi 16-vuotiaana Christian Brothers' Collegen joukkueessa, joka voitti hopeaa St. Louisin olympialaisista 1904, ja samassa joukkueessa olivat myös hänen veljensä John ja Thomas. Charles pelasi jalkapallon lisäksi myös lyhyen aikaa baseballin alasarjoissa. Hän muutti myöhemmin McAllenin kaupunkiin, jossa hänellä oli vaatealan kauppa ja jossa hän oli myös postipäällikön virassa. Januaryn tytär Lois oli elokuvanäyttelijä.

## Lähteet

* Januaryn profiili sports-reference.com -sivustolla
Parlamentaarinen itsemääräämisoikeus

**Parlamentaarinen itsemääräämisoikeus** on joidenkin parlamentaaristen demokratioiden perustuslaissa oleva käsite. Käsitteen mukaan lainsäädäntöelimellä on täydellinen itsemääräämisoikeus, mikä tarkoittaa sitä, että mikään muu valtiollinen elin ei ole sen yläpuolella. Käsitteeseen sisältyy myös mahdollisuus, että lainsäädäntöelin voi muuttaa tai kumota mitä tahansa aiempia, säädettyjä lakeja, eikä sitä sido tällöin edeltäjiensä toimet. 

Alueita, joilla lainsäädäntöelimellä on parlamentaarinen itsemääräämisoikeus, ovat muun muassa Suomi, Israel, Yhdistynyt kuningaskunta, Uusi-Seelanti, Jamaica, Barbados, Papua-Uusi-Guinea ja Salomonsaaret.

## Katso myös
* Yhdistyneen kuningaskunnan parlamentti
Rajaorbitaalit

**Rajaorbitaaleiksi** kutsutaan molekyylin energiatilaltaan korkeimmalla sijaitsevaa miehitettyä molekyyliorbitaalia ja energiatasoltaan alimmalla sijaitsevaa miehittämätöntä molekyyliorbitaalia. Niistä käytetään usein akronyymejä HOMO (highest occupied molecular orbital) ja LUMO (lowest unoccupied molecular orbital). Rajaorbitaalien HOMO:n ja LUMO:n välisillä vuorovaikutuksilla voidaan selittää kemiallisten reaktioiden tapahtumista.

## Rajaorbitaalit ja kemialliset reaktiot
Rajaorbitaaliteoria on tärkeä osa erityisesti kemiallisten reaktioiden tapahtumista selitettäessä. Elektronitiheys on suurin HOMO:ssa ja sidoksen muodostumista kuvataan elektronien siirtymisenä HOMO:lta LUMO:lle ja reaktion tapahtuminen edellyttää, että näiden orbitaalien peitto on riittävä. Rajaorbitaaliteorian mukaan elektrofiilisin kohta molekyylissä on se, johon LUMO on sijoittunut ja vastaavasti nukleofiilisin kohta on se, johon HOMO on sijoittunut.

## Lähteet
Maexmontan

**Maexmontan** (myös muodossa **Mexmontan**) oli suomalainen suku, jossa oli eri alojen vaikuttajia.

Suku oli alun perin varsinaissuomalainen talonpoikaissuku ja lähtöisin Mäksmäki- tai Mäkismäki-nimisestä talosta. 1600- ja 1700-luvuilla useita suvun edustajia oli Lempäälän kirkkoherroina, kappalaisina ja pitäjänapulaisina. Suku on todennäköisesti sammunut 2010-luvulla.

## Jäseniä
*Jacob Johan Maexmontan (1760–1829), turkulainen kauppaneuvos
*Jakob Johan Maexmontan (1796–1884), metsästäjä, kirjailija, Jacob Johan Maexmontanin poika
*Fridolf Leonard Maexmontan (1821–1901), jalkaväenkenraali, Jakob Johan Maexmontanin poika
*Sigfrid Edvard Maexmontan (1831–1880), apteekkari ja valokuvaaja, Jakob Johan Maexmontanin poika, Maexmontanin viinatehtaan perustaja
*Johanna Charlotta Maexmontan, o.s. Laaksonen (1844–1903), ravintolaviihteen uranuurtaja, Helsingin seurahuoneen omistaja, Sigfrid Maexmontanin puoliso
*Frans Mexmontan (1847–1901), taidemaalari, piirtäjä, Fridolf Maexmontanin pikkuserkku
*Mauritz Mexmontan (1856–1936), aktivisti, Frans Mexmontanin veli
*Nikolaj Mexmontan (1860–1932), kenraalimajuri, sotilaskomitean puheenjohtaja, Fridolf Leonard Maexmontanin poika

## Lähteet
John Maxwell (golfaaja)

**John R. Maxwell** (16. heinäkuuta 1871 Olena, Illinois &ndash; 3. kesäkuuta 1906 Keokuk) oli yhdysvaltalainen golfaaja ja olympiamitalisti. Hän edusti seuratasolla Trans-Mississippi Golf Associationia ja Keokuk Golf Clubia.

Maxwell opiskeli Illinois'n yliopistossa lääketiedettä ja oli anatomian ja kirurgian professori sekä yksi proktologian ensimmäisistä spesialisteista. Hän pelasi St. Louisin olympialaisissa 1904 golfin joukkuekilpailussa, jossa hän sai hopeaa, mutta ei ehtinyt osallistua henkilökohtaiseen kilpailuun, sillä hän palasi takaisin työpaikalleen hoitaakseen kiireellisen lääketieteellisen toimenpiteen. Maxwell voitti monia golfturnauksia, muun muassa Iowan osavaltion amatöörimestaruuskilpailut 1900. Hän kuoli munuaishäiriön takia 34-vuotiaana vuonna 1906.

## Lähteet

* Maxwellin profiili sports-reference.com -sivustolla
Pele (jumalatar)

**Pele** on havaijilainen tulen, tulivuorten, salamoiden ja tuulen jumalatar. Hän on havaijilaisen uskonnon yksi merkittävimpiä jumalhahmoja, ja hänen tarinansa ovat Havaijilla yhä tunnettuja. Myyttien mukaan Pele asuu Kīlauea-tulivuoren kraatterissa ja aiheuttaa vihastuessaan tai rakkaudenkaipuussaan tulivuorenpurkauksia kaikkialla Havaijin saaristossa. Pelen äiti on hedelmällisyyden jumalatar Haumea, ja hänen monet sisaruksensa ovat myös jumalia tai jumalattaria.

## Lähteet
*Martha Beckwith: Hawaiian Mythology 

## Aiheesta muualla
*Helsingin Sanomat: Tulivuorten jumalatar itkee punaista ja mustaa
Pele (täsmennyssivu)

**Pele** tai **Pelé** voi tarkoittaa näitä:

*Pelé *(oik. Edson Arantes do Nascimento*, 1940–2022), brasilialainen jalkapalloilija
*Abédi Pelé (s. 1964), ghanalainen jalkapalloilija
*Yohann Pelé (s. 1982), ranskalainen jalkapallomaalivahti
*Pele, havaijilainen tulivuorten jumalatar
*2202 Pele, asteroidi.
Martingaali (todennäköisyysteoria)

**Martingaalilla** tarkoitetaan todennäköisyysteoriassa ns. reilun pelin mallia, jossa menneiden tapahtumien tietämyksestä ei ole apua tulevien voittojen ennustamisessa. Martingaali on siis joukko peräkkäisiä satunnaismuuttujia (ns. stokastinen prosessi), jolle seuraavan satunnaismuuttujan odotusarvo on yhtä kuin nykyinen havaittu arvo. Tämä siitäkin huolimatta, vaikka seuraavan tapahtuman todennäköisyys ehdollistettaisiin kaikille edellisille, havaituille arvoille.

Koska martingaalit sulkevat pois mahdollisuuden historiaperusteisten pelistrategioiden käytöstä, ne näin ollen mallittavat ns. reilua peliä.
Umberto Ugliengo

**Umberto Ugliengo** (2. heinäkuuta 1883 – 2. lokakuuta 1953) oli italialainen roomalaiskatolinen piispa. Hänet vihittiin papiksi 7. tammikuuta 1906 ja nimitettiin Susan hiippakunnan piispaksi 24. kesäkuuta 1932. Piispaksi vihkiminen seurasi 14. elokuuta. Pääkonsekraattorina toimi Albino Pella.

Ugliengo kuoli 70-vuotiaana virassa.

## Lähteet
Yhdysvaltain perustuslain toinen lisäys

**Yhdysvaltain perustuslain toinen lisäys** ( tai *Amendment II*) on Yhdysvaltain perustuslaissa taattu oikeus omistaa ja kantaa ampuma-asetta. Laki hyväksyttiin yhdessä muiden Bill of Rights -lisäyksien kanssa 15. joulukuuta 1791. Lisäyksen tarkoituksena oli taata jokaiselle kansalaiselle mahdollisuus puolustaa itseään ja maataan ulkoisia tai sisäisiä hyökkääjiä vastaan. Yhdysvaltain korkeimman oikeuden vuonna 2010 tekemän tulkinnan mukaan (tapaus *[[McDonald v. Chicago]]*) perustuslain toinen lisäys koskee liittovaltion lisäksi myös osavaltioita ja paikallishallintoa. 

Oikeus pitää ja kantaa ampuma-asetta pohjautuu englantilaiseen tapaoikeuteen. Englantilainen juristi ja tuomari Sir William Blackstone totesi, että kyseessä on oikeus, joka turvaa yksilön luonnollisen oikeuden puolustaa itseään ja kyseessä on myös kansalaisvelvollisuus puolustaa omaa maataan.

Amerikan siirtokunnissa asuneet pitivät oikeutta omistaa ja kantaa asetta tärkeänä muun muassa seuraaviin tarkoituksiin (ei tärkeysjärjestyksessä):
* mahdollisuus järjestää puolisotilaallinen joukko (militia), joka vastaa yleisestä turvallisuudesta
* luonnollinen oikeus itsepuolustukseen
* tyrannimaisen hallinnon vastustaminen

Yhdysvaltain korkein oikeus on tehnyt 2000-luvulla kaksi merkittävää päätöstä perustuslain toisen lisäyksen suhteen. Tapauksen *[[District of Columbia v. Heller]]* (2008, äänet 5–4) nojalla jokaisella kansalaisella on oikeus kantaa asetta kotinsa puolustamiseksi riippumatta siitä, kuuluuko henkilö asevoimiin. Tapauksessa *[[McDonald v. Chicago]]* (2010, äänet 5–4) korkein oikeus taas linjasi, että osavaltioita ja paikallishallintoja koskevat samat rajoitukset aseiden kieltämisessä kuin liittovaltion hallitusta. Tapauksessa *[[Caetano v. Massachusetts]]* (2016, yksimielinen) korkein oikeus linjasi, että perustuslain toinen lisäys koskettaa myös ampuma-aseita, joita ei ollut olemassa säädöksen säätämisajankohtana.

## Teksti
Perustuslain toisesta tekstistä on olemassa useita erilaisia versioita isojen alkukirjainten ja välimerkkien suhteen. Alla oleva teksti on Yhdysvaltain kongressin hyväksymä versio:

Suomennos:

Vaihtoehtoinen suomennos:

## Lähteet

## Aiheesta muualla
Edward Peter

**Edward Percival Peter** (28. maaliskuuta 1902 Kensington &ndash; syyskuu 1986 Bournemouth) oli brittiläinen uimari, vesipalloilija ja olympiamitalisti. 

Peter osallistui olympialaisiin ensimmäistä kertaa Antwerpenissa 1920, jossa hän karsiutui ensimmäisellä kierroksella 400 metrin vapaauinnissa ja pääsi 1&nbsp;500 metrin matkalla välieriin saakka. Hän voitti samoissa kisoissa pronssia 4 × 200 metrin vapaauintiviestistä. Pariisin kisoissa 1924 Peter putosi jälleen ensimmäisellä kierroksella 400 metrillä ja oli maansa vapaauintiviestijoukkueessa, joka sijoittui viidenneksi. Hän pelasi vuoden 1928 olympialaisissa vesipalloa Yhdistyneen kuningaskunnan neljänneksi sijoittuneessa joukkueessa ja ui vapaauintiviestissä, jossa maa oli kuudes.

## Lähteet

* Peterin profiili sports-reference.com -sivustolla
Louis Gassion

**Louis Gassion** (10. toukokuuta 1881 Calvados, Ranska – 3. maaliskuuta 1944 Pariisi, Ranska) oli ranskalainen sirkustaiteilija. Hänen tyttärensä oli  laulajatar Édith Piaf. 

Gassion syntyi melko köyhään perheeseen vuonna 1881. Hänellä oli seitsemän sisarta, joista vain kaksi eli aikuiseksi saakka. Gassion avioitui syyskuussa 1914 katulaulaja Line Marsan kanssa, ja heille syntyi tyttö, joka sai nimekseen Édith Giovanna Gassion (Édith Piaf). Gassion ja Marsa erosivat kesäkuussa 1929.

Gassion kuoli keuhkosyöpään Pariisissa vuonna 1944. Hän oli 62-vuotias.

## Lähteet
Ilari Näckel

**Ilari Näckel** (s. 12. elokuuta 1972 Jyväskylä) on suomalainen jääkiekkovalmentaja. Näckel toimii tällä hetkellä Espoo Bluesin maalivahtivalmentajana sekä joukkueenjohtajana.

## Ura
Näckel pelasi JYPin junioreissa B-junioriksi asti, mutta pelaajauran jatkon näyttäessä epävarmalta hän päätti keskittyä koulunkäyntiin ja siirtyi valmennuksen puolelle. Näckel aloitti JYPin junioreissa valmentamisen vuonna 1988. Hän valmensi JYPin eri junioreita vuoteen 2000 asti, saavuttaen yhden kullan, kaksi hopeaa ja yhden pronssin eri ikäluokissa. Kaudelle 2000–2001 Näckel siirtyi maalivahtivalmentajaksi JYPin liigajoukkueeseen, jossa valmensi kauteen 2004–2005 asti. Kaudelle 2005–2006 Näckel siirtyi Tapparaan. Viimeisellä kaudellaan Tapparassa 2007–2008 hän saavutti SM-pronssia. Kaudelle 2008–2009 Näckel lähti Venäjän KHL-liigaan Lokomotiv Jaroslavlin maalivahtivalmentajaksi. Ensimmäisellä kaudellaan hän voitti KHL:n hopeaa ja hänen valmentamansa Georgi Gelašvili valittiin KHL:n parhaaksi maalivahdiksi. Näckel valmensi vielä kauden 2009–2010 Lokomotiv Jaroslavlissa. Kaudelle 2010–2011 Näckel palasi Suomeen Jokereiden maalivahtivalmentajaksi. Hän kuitenkin lähti joukkueesta kesken kauden. Kaudeksi 2011–2012 Näckel palasi KHL:aan Salavat Julajev Ufan maalivahtivalmentajaksi. Syyskuussa 2013 hän aloitti Espoo Bluesissa maalivahtivalmentajan sekä joukkueenjohtajan tehtävät loppukauden mittaisella sopimuksella.

## Muuta
Näckel valmistui Jyväskylän yliopistosta liikuntatieteiden maisteriksi vuonna 2000.

## Lähteet

## Aiheesta muualla
*Ilari Näckel EliteProspects-sivustolla
Can’t Buy a Thrill

**Can’t Buy a Thrill** on Steely Danin debyyttialbumi, joka julkaistiin vuonna 1972. Sen avausraita ”Do It Again” julkaistiin singlenä, joka myi toista miljoonaa kappaletta.

Albumin kepeä jazz- ja latinalaisvaikutteinen pop loi suuntaa Steely Danin tuleville albumeille. Sanoituksissa suosittiin rentoa ja etäännytettyä arvoituksellisuutta, joka toisen voimahahmon Walter Beckerin mukaan oli silloinen ajan henki.

## Kappaleet
### A-puoli
#”Do It Again” – 5:56
#”Dirty Work” – 3:08
#”Kings” – 3:45
#”Midnite Cruiser” – 4:08
#”Only a Fool Would Say That” – 2:57

### B-puoli
#”Reelin’ in the Years” – 4:37
#”Fire in the Hole” – 3:28
#”Brooklyn (Owes the Charmer Under Me)” – 4:21
#”Change of the Guard” – 3:39
#”Turn That Heartbeat Over Again” – 4:58

## Kokoonpano
* Donald Fagen - piano, urut, laulu, taustalaulu
* Walter Becker - basso, taustalaulu
* Jeff "Skunk" Baxter - kitara, pedal steel-kitara
* Denny Dias - kitara, elektroninensitar
* Jim Hodder - rummut, lyömäsoittimet, taustalaulu
* David Palmer (laulaja) - laulu

## Lähteet
Hitech Grand Prix

**Hitech Grand Prix** (ennen **Hitech Racing**) on brittiläinen pikkuformulatalli, joka kilpailee nykyään Formula 3 Sudamericana -sarjassa ja FIA Formula 2 Championship -sarjassa. Talli perustettiin vuonna 2002. Vuodesta 2003 saakka talli on kilpaillut Britannian F3-sarjassa ja on voittanut kuljettajien mestaruuden sarjassa vuonna 2007 Marko Asmerin voimin. Vuonna 2004 talli kilpaili GP2-sarjassa yhteistyössä Piquet Sports-tallin kanssa. 

## Formula 3 -tulokset

## Lähteet

## Aiheesta muualla
* Viralliset verkkosivut
Helge Sverre Nesheim

**Helge Sverre Nesheim** (9. joulukuuta 1919 Skåre, Norja – 4. huhtikuuta 2012) oli norjalainen lapsille suunnattujen radio- ja televisio-ohjelmien toimittaja sekä radiojohtaja.

Nesheim tuli tunnetuksi 1950-luvulla erityisesti NRK:n suositusta *Barnetimen* (lastentunti) -radio-ohjelmasta sekä lauantain erityisestä lastentuntiohjelmasta *Lørdagsbarnetimen*. Ohjelmissa hän teki läheistä yhteistyötä muun muassa Alf Prøysenin ja Anne-Cath Vestlyn kanssa.

1960-luvulla hän aloitti NRK:n lasten- ja nuortenohjelmien osaston johtajana ja hän vaikutti muun muassa ensimmäisen norjalaisen lastentelevisio-ohjelman, *Kosekroken*in, tuotantoon. Ohjelmaa lähetettiin perjantaisin syksystä 1960 alkaen. Nesheim myös kirjoitti, käänsi ja toimitti lastenkirjoja sekä lastenlaulukokoelmia. Hän myös levytti lastenmusiikkia, kuten *Troll i eske* (1969) yhdessä nukketeatterinäyttelijä Birgit Strømin kanssa ja *Titelitue* (1975) yhdessä muusikko Harald Gundhusin kanssa.

## Lähteet
Hansjörg Vogel

**Hansjörg Vogel** (s. 16. maaliskuuta 1951 Bern) on sveitsiläinen roomalaiskatolinen piispa. Hänet vihittiin papiksi Baselin hiippakuntaan 28. marraskuuta 1976 ja nimitettiin sen piispaksi 14. tammikuuta 1994. Piispaksi konsekroinnin suoritti 4. huhtikuuta Otto Wüst, jota avustivat Pierre Mamie ja Joseph Candolfi.

Vogel erosi hiippakuntansa johdosta 2. kesäkuuta 1995. Hän paljasti, että oli saamassa lapsen.

## Lähteet
Martin Gächter

**Martin Gächter** (s. 11. marraskuuta 1939 Basel) on sveitsiläinen roomalaiskatolinen piispa. Hänet vihittiin papiksi 28. kesäkuuta 1967 ja nimitettiin Baselin hiippakunnan vihkipiispaksi sekä Betagbararin titulaaripiispaksi 3. helmikuuta 1987. Piispaksi vihkiminen seurasi 28. toukokuuta. Pääkonsekraattorina toimi Otto Wüst, jota avustivat Anton Hänggi ja Joseph Candolfi.

## Lähteet
Denis Theurillat

**Denis Theurillat** (s. 21. syyskuuta 1950) on sveitsiläinen roomalaiskatolinen piispa. Hänet vihittiin papiksi Baselin hiippakuntaan 16. toukokuuta 1976 ja nimitettiin sen vihkipiispaksi sekä Tubulbacan titulaaripiispaksi 17. huhtikuuta 2000. Piispaksi vihkiminen seurasi 22. kesäkuuta. Pääkonsekraattorina toimi Kurt Koch, jota avustivat Oskar Saier ja Amédée Grab.

## Lähteet
Sosthène Ayikuli Udjuwa

**Sosthène Ayikuli Udjuwa** (s. 7. heinäkuuta 1963) on kinshasankongolainen roomalaiskatolinen piispa. Hänet vihittiin papiksi Mahagi-Niokan hiippakuntaan 15. heinäkuuta 1993. Hän sai 16. marraskuuta 2010 nimityksen sen piispaksi, ja hänet konsekroi 12. tammikuuta 2011 Marcel Utembi Tapa, jota avustivat Richard Domba Mady ja Julien Andavo Mbia.

## Lähteet
Richard Domba Mady

**Richard Domba Mady** (10. tammikuuta 1953 Aba – 3. heinäkuuta 2021 Kinshasa) oli kinshasankongolainen roomalaiskatolinen piispa. Hänet vihittiin papiksi 14. syyskuuta 1980 ja nimitettiin Doruma-Dungun hiippakunnan piispaksi 14. maaliskuuta 1994. Piispaksi vihkiminen seurasi 31. heinäkuuta. Pääkonsekraattorina toimi Laurent Monsengwo Pasinya, jota avustivat Faustin Ngabu ja Faustino Sainz Muñoz.

## Lähteet
Marcel Utembi Tapa

**Marcel Utembi Tapa** (s. 7. tammikuuta 1959) on kinshasankongolainen roomalaiskatolinen arkkipiispa. Hänet vihki papiksi Mahagi-Niokan hiippakuntaan Alphonse-Marie Runiga Musanganya 29. kesäkuuta 1984. Hänet nimitettiin sen piispaksi 16. lokakuuta 2001, ja piispaksi vihkiminen seurasi 6. tammikuuta 2002. Pääkonsekraattorina toimi paavi Johannes Paavali II, jota avustivat Leonardo Sandri ja Robert Sarah.

Utembi Tapa sai 28. marraskuuta 2008 nimityksen Kisanganin arkkipiispaksi, jonka virkaan hänet asetettiin 25. tammikuuta 2009.

## Lähteet
Basilica of the National Shrine of the Assumption of the Blessed Virgin Mary

**Basilica of the National Shrine of the Assumption of the Blessed Virgin Mary** on roomalaiskatolinen katedraali Baltimoren kaupungissa Marylandin osavaltiossa Amerikan Yhdysvalloissa.

Katedraalin rakentaminen aloitettiin vuonna 1806 ja se valmistui vuonna 1821. Katedraali, jonka suunnitteli Benjamin Henry Latrobe, edustaa uusklassista arkkitehtuuria. Vuonna 1969 katedraali pääsi National Register of Historic Places -rekisteriin ja vuonna 1971 se julistettiin kansallishistorialliseksi maamerkiksi. Katedraali entisöitiin 2006, entisöinti maksoi noin 34 miljoonaa Yhdysvaltain dollaria.

Vuonna 2011 katedraali vaurioitui maanjäristyksessä, ja sitä korjattiin seuraavana kesänä.


File:Baltimore Basilica main aisle.JPG
File:Baltimore Basilica Oculus.JPG
File:Ext-Night.jpg


## Lähteet

## Aiheesta muualla
Gérard Pettipas

**Gérard Pettipas** (s. 6. syyskuuta 1950 Halifax) on kanadalainen roomalaiskatolinen arkkipiispa. Hän liittyi redemptoristeihin 15. elokuuta 1973, ja hänet vihki papiksi Thomas Benjamin Fulton 7. toukokuuta 1977. Hänet nimitettiin 30. marraskuuta 2006 Grouard-McLennanin arkkipiispaksi, ja piispaksi vihkiminen seurasi 25. tammikuuta 2007. Pääkonsekraattorina toimi Luigi Ventura, jota avustivat Denis Croteau ja Gary Gordon.

## Lähteet
Alisa Mikonsaari

**Alisa Mikonsaari** (s. 19. kesäkuuta 1993 Lappeenranta) on suomalainen taitoluistelija. Hän kuuluu Suomen taitoluistelumaajoukkueeseen.

Mikonsaari aloitti taitoluistelun 6-vuotiaana vuonna 1999 Lappeenrannan taitoluistelijoissa. Hän oli junioreiden suomenmestari vuosina 2008 ja 2009 sekä nuorten Pohjoismaiden mestaruuskisojen toinen vuonna 2008. Syksyllä 2011 Mikonsaari sijoittui Finlandia Trophy -kilpailussa kolmanneksi. Vuonna 2013 hän oli SM-kilpailuissa kolmas.

Ensimmäisissä maailmanmestaruuskilpailuissaan Nizzassa 2012 Mikonsaari sijoittui 24:nneksi. Euroopan-mestaruuskilpailuissa 2013 hän oli 29.

Mikonsaaren äiti on venäläinen ja isä suomalainen. Hän harjoittelee Pietarissa Marina Shirshovan ja olympiavoittaja Aleksei Urmanovin valmennuksessa. Syksyllä 2013 hän aloitti venäjän kielen opinnot Tampereen yliopistossa.  

## Tulokset

## Lähteet

## Aiheesta muualla

*
Phyllis Covell

**Phyllis Lindrea Covell** (o.s. **Howkins**; 22. toukokuuta 1895 Paddington &ndash; 28. lokakuuta 1982 Heyshott) oli brittiläinen tennispelaaja ja olympiamitalisti.

Covell oli vielä Howkinsin nimellä Wimbledonin turnauksen hopealla sekanelinpelissä 1921. Hän voitti vuonna 1923 Kathleen McKanen kanssa Yhdysvaltain avoimen turnauksen nelinpelin, ja sai hänen kanssaan hopeaa seuraavan vuoden olympialaisista. Covell oli vuoden 1924 olympiakisoissa mukana myös kaksinpelissä, jossa hän pääsi kolmannelle kierrokselle saakka, ja sekanelinpelissä, jossa hän putosi Leslie Godfreen kanssa puolivälierissä. Hän oli häviämässä Wimbledonissa finaalin nelinpelissä vuosina 1924 ja 1929, jolloin hänen parinsa oli Dorothy Barron. Vuonna 1929 hän oli finaalissa Yhdysvaltain avoimissa sekä sekanelinpelissä että nelinpelissä, mutta hävisi molemmat ottelut.

## Lähteet
Julien Andavo Mbia

**Julien Andavo Mbia** (5. syyskuuta 1950 – 14. heinäkuuta 2024) on kinshasankongolainen roomalaiskatolinen piispa. Hänet vihittiin papiksi Isiro-Niangaran hiippakuntaan 26. elokuuta 1979 ja nimitettiin sen piispaksi 1. helmikuuta 2003. Hänet konsekroi 19. maaliskuuta Frédéric Etsou-Nzabi-Bamungwabi, jota avustivat Giovanni d'Aniello ja Laurent Monsengwo Pasinya.

## Lähteet
Mauro Morelli

**Mauro Morelli** (17. syyskuuta 1935 – 9. lokakuuta 2023) oli brasilialainen roomalaiskatolinen piispa. Hänet vihittiin papiksi 28. huhtikuuta 1965 ja nimitettiin São Paulon arkkihiippakunnan vihkipiispaksi sekä Vatarban titulaaripiispaksi 12. joulukuuta 1974. Piispaksi vihkiminen seurasi 25. tammikuuta 1975. Pääkonsekraattorina toimi Paulo Evaristo Arns, jota avustivat Benedito de Ulhôa Vieira ja José Thurler.

Morelli sai 25. toukokuuta 1981 nimityksen Duque de Caxiasin piispaksi, jona hän toimi, kunnes jäi eläkkeelle 30. maaliskuuta 2005.

## Lähteet
Mario Iceta

**Mario Iceta Gavicagogeascoa** (s. 21. maaliskuuta 1965) on espanjalainen roomalaiskatolinen piispa. Hänet vihki papiksi Córdoban hiippakuntaan José Antonio Infantes Florido 16. heinäkuuta 1994. Hänet nimitettiin Bilbaon hiippakunnan vihkipiispaksi ja Alavan titulaaripiispaksi 5. helmikuuta 2008. Piispaksi vihkiminen seurasi 12. huhtikuuta. Pääkonsekraattorina toimi Ricardo Blázquez Pérez, jota avustivat Carlos Amigo Vallejo ja Manuel Monteiro de Castro.

Iceta Gavicagogeascoa sai 24. elokuuta 2010 nimityksen Bilbaon piispaksi, jonka virkaan hänet asetettiin 11. lokakuuta.

## Lähteet
Demetrio Fernández González

**Demetrio Fernández González** (s. 15. helmikuuta 1950) on espanjalainen roomalaiskatolinen piispa. Hänet vihki papiksi Toledon arkkihiippakuntaan Marcelo González Martín 22. joulukuuta 1974, ja hänet nimitettiin Tarazonan hiippakunnan piispaksi 9. joulukuuta 2004. Piispaksi vihkiminen seurasi 9. tammikuuta 2005. Pääkonsekraattorina toimi Manuel Monteiro de Castro, jota avustivat Antonio María Rouco Varela ja Elías Yanes Alvarez.

Fernández González sai 18. helmikuuta 2010 nimityksen Córdoban piispaksi.

## Lähteet
Santiago Gómez Sierra

**Santiago Gómez Sierra** (s. 24. marraskuuta 1957) on espanjalainen roomalaiskatolinen piispa. Hänet vihittiin papiksi Córdoban hiippakuntaan 18. syyskuuta 1982 ja nimitettiin Sevillan arkkihiippakunnan vihkipiispaksi sekä Vergin titulaaripiispaksi 18. joulukuuta 2010. Piispaksi vihkiminen seurasi 26. helmikuuta 2011. Pääkonsekraattorina toimi Juan José Asenjo Pelegrina, jota avustivat Carlos Amigo Vallejo ja Demetrio Fernández González.

## Lähteet
Francisco Barroso Filho

**Francisco Barroso Filho** (s. 8. lokakuuta 1928 Ouro Preto) on brasilialainen roomalaiskatolinen piispa. Hänet vihittiin papiksi 1. joulukuuta 1957 ja nimitettiin Oliveiran hiippakunnan piispaksi 21. joulukuuta 1983. Piispaksi vihkiminen seurasi 19. maaliskuuta 1984. Pääkonsekraattorina toimi Oscar de Oliveira, jota avustivat Geraldo Majela Reis ja José Lázaro Neves.

Barroso Filho jäi eläkkeelle 20. lokakuuta 2004.

## Lähteet
Rafael Zornoza Boy

**Rafael Zornoza Boy** (s. 31. heinäkuuta 1949 Madrid) on espanjalainen roomalaiskatolinen piispa. Hänet vihittiin papiksi Madridin arkkihiippakuntaan 19. maaliskuuta 1975 ja inkardinoitiin Getafen hiippakuntaan 23. heinäkuuta 1991.

Zornoza Boy sai 13. joulukuuta 2005 nimityksen Getafen vihkipiispaksi ja Mentesan titulaaripiispaksi. Piispaksi vihkiminen seurasi 5. helmikuuta 2006. Pääkonsekraattorina toimi Joaquin Maria López de Andújar y Cánovas del Castillo, jota avustivat Antonio María Rouco Varela ja Manuel Monteiro de Castro. Zornoza Boy nimitettiin 30. elokuuta 2011 Cádiz y Ceutan hiippakunnan piispaksi.

## Lähteet
Thomas Dowd

**Thomas Dowd** (s. 11. syyskuuta 1970) on kanadalainen roomalaiskatolinen piispa. Hänet vihittiin papiksi Montréalin arkkihiippakuntaan 7. joulukuuta 2001 ja nimitettiin sen vihkipiispaksi sekä Treban titulaaripiispaksi 11. heinäkuuta 2011. Piispaksi vihkiminen seurasi 10. syyskuuta. Pääkonsekraattorina toimi Jean-Claude Turcotte, jota avustivat Lionel Gendron ja André Gazaille.

## Lähteet
André Gazaille

**André Gazaille** (s. 16. toukokuuta 1946 Montréal) on kanadalainen roomalaiskatolinen piispa. Hänet vihittiin papiksi Montréalin arkkihiippakuntaan 29. toukokuuta 1971 ja nimitettiin sen vihkipiispaksi sekä Vagan titulaaripiispaksi 11. helmikuuta 2006. Piispaksi vihkiminen seurasi 25. maaliskuuta. Pääkonsekraattorina toimi Jean-Claude Turcotte, jota avustivat Jude Saint-Antoine ja Anthony Mancini.

Gazaille sai 11. heinäkuuta 2011 nimityksen Nicoletin piispaksi, jonka virkaan hänet asetettiin 11. syyskuuta.

## Lähteet
Xavier Novell i Gomà

**Xavier Novell i Gomà** (s. 20. huhtikuuta 1969) on espanjalainen roomalaiskatolinen piispa. Hänet vihittiin papiksi Solsonan hiippakuntaan 6. heinäkuuta 1997 ja nimitettiin sen piispaksi 3. marraskuuta 2010. Piispaksi vihkiminen seurasi 12. joulukuuta. Pääkonsekraattorina toimi Luis Francisco Ladaria Ferrer, jota avustivat Renzo Fratini ja Jaume Traserra Cunillera.

## Lähteet
Reconstruction Amendments

**Reconstruction Amendments** () on termi, jolla viitataan Yhdysvaltain perustuslain 13., 14. ja 15. lisäyksiin. Kyseiset lisäykset tehtiin pian Yhdysvaltain sisällissodan loppumisen jälkeen aikavälillä 1865–1870. Lisäyksistä käytetään usein myös nimityksiä **Civil War Amendments** () ja **Three Reconstruction Era Amendments** ().

Reconstruction Amendments -lisäyksillä pyrittiin antamaan oikeuksia niille yksilöille, joilla niitä ei vielä ennen sisällissotaa ollut. Perustuslain 13. lisäys kielsi orjuuden, 14. lisäys määritteli tarkemmin Yhdysvaltain kansalaisuuden saamista ja 15. lisäys antoi kaikille miehille, ihonväristä tai taustasta huolimatta, oikeuden äänestää vaaleissa.

## Lähteet
* What Were the Reconstruction Amendments? constitution.laws.com
Borgström (suku)

**Borgström** on suomalainen kauppiassuku. Samannimisiä sukuja on ollut Suomessa muitakin.

Suvun varhaisin tunnettu jäsen on 1600-luvulla elänyt porvoolainen kauppias Andreas Sigfridinpoika, jonka pojanpoika Georg otti käyttöön kotikaupungin ruotsinkielisestä nimestä (Borgå) johdetun sukunimen *Borgström*. Suku vaikutti usean polven ajan porvareina Porvoossa, mutta sitä siirtyi 1700-luvun jälkipuoliskolla Loviisaan ja myöhemmin Helsinkiin, jossa sen jäsenet muodostuivat merkittäviksi liikemiehiksi. Suvussa on ollut paljon kauppaneuvoksia ja useita maanviljelysneuvoksia. Suku omisti 1800-luvulta alkaen eräitä kartanoita Uudellamaalla, muun muassa Östersundomin kartanon Sipoossa. Östersundom on ollut erään sukuhaaran omistuksessa vuodesta 1870 nykypäivään asti.

## Jäseniä
*Johan Borgström (1723–1785), Turun akatemian matematiikan, luonnontieteen ja talousopin dosentti, Porvoon lukion rehtori
*Gustaf Borgström (1730–1795), porvoolainen kauppias, tehtailija, laivanvarustaja ja raatimies
*Henrik Borgström (1799–1883), kauppaneuvos, useiden Helsingin puistojen perustaja, Gustaf Borgströmin veljen pojanpoika
*Henrik Borgström nuorempi (1830–1865), liikemies, Suomen ensimmäisten luottolaitosten perustaja, Henrik Borgströmin poika
*Johan Leonard Borgström (1832–1907), kauppaneuvos, tehtailija, valtiopäiväedustaja, Henrik Borgströmin poika
*Carl Emil Borgström (1838–1876), kauppias, konsuli, Henrik Borgströmin poika
*Georg Borgström (1842–1920), maanviljelysneuvos, Henrik Borgströmin poika
*August Borgström (1844–1899) toimitusjohtaja, kauppaneuvos, lahjoittaja, Henrik Borgströmin poika
*Arthur Travers-Borgström (1859–1927), liikemies, Johan Leonard Borgströmin poika
*Leonie Aminoff, o.s. Borgström (1870–1951), kirjailija, Carl Emil Borgströmin tytär
*Leonard Henrik Borgström (1876–1944), mineralogian professori, meteoriittien kerääjä, Georg Borgströmin poika
*Erik Borgström (1882–1951), maanviljelysneuvos, Georg Borgströmin poika
*Nils Borgström (1884–1951), maanviljelysneuvos, Georg Borgströmin poika
*Carl August Borgström (1909–1988), perinnöllisyystieteilijä, psykiatri, Suomen Metsästysmuseon perustaja, Nils Borgströmin poika
*Nils Gustaf Borgström (1918–2002), maanviljelysneuvos, Nils Borgströmin poika

## Lähteet
Jaume Traserra Cunillera

**Jaume Traserra Cunillera** (11. heinäkuuta 1934 Granollers – 25. tammikuuta 2019 Granollers) oli espanjalainen roomalaiskatolinen piispa. Hänet vihittiin papiksi 19. maaliskuuta 1959 ja nimitettiin Barcelonan arkkihiippakunnan vihkipiispaksi sekä Selemselaen titulaaripiispaksi 9. kesäkuuta 1993. Piispaksi vihkiminen seurasi 5. syyskuuta. Pääkonsekraattorina toimi Ricardo María Carles Gordó, jota avustivat Narciso Jubany Arnau ja Antonio María Javierre Ortas.

Traserra Cunillera sai 28. heinäkuuta 2001 nimityksen Solsonan piispaksi, jona hän toimi, kunnes jäi eläkkeelle 3. marraskuuta 2010.

## Lähteet